‘นิปปอน’พุ่งกำไรพุงกางเฉียด90ล้าน
หุ้นนิปปอนแพ็ค กลับมาเทรดวันแรก ราคาพุ่ง 71% กลุ่มนักลงทุนกำไรทันทีเฉียด 90 ล้านบาท
19 เม.ย. 2555

หุ้นนิปปอนแพ็ค กลับมาเทรดวันแรก ราคาพุ่ง 71% กลุ่มนักลงทุนกำไรทันทีเฉียด 90 ล้านบาท
หุ้นบริษัท นิปปอนแพ็ค (ประ เทศไทย ) หรือ NIPPON ซึ่งกลับมาซื้อขายวันแรกหลังจากที่หยุดไปร่วม 2 ปี ปรากฏว่าราคาหุ้นพุ่ง ขึ้นมาเปิดที่ 40 บาท ซึ่งเป็นราคาต่ำสุดของวัน โดยราคาเพิ่มขึ้น 15.80 บาท หรือ 65.28% จากราคาครั้งสุดท้าย 24.20 บาท และขึ้นไปสูงสุดที่ 51 บาท ก่อนย่อลงปิดที่ 41.50 บาท เพิ่มขึ้น 17.30 บาท หรือ 71.49% มูลค่าซื้อขาย 14.006 ล้านบาท
วันเดียวกันได้มีรายการซื้อขายรายใหญ่ (บิ๊กล็อต) NIPPON จำนวน 13 รายการ รวม 6.625 ล้านหุ้น มูลค่ารวม 185.51 ล้านบาท เฉลี่ยราคาหุ้นละ 28 บาท
อย่างไรก็ตาม ราคาหุ้นที่ปรับตัวขึ้นรุนแรง ส่งผลให้นายสุรพงษ์ เตรียมชาญชัย และกลุ่มอักษรเจริญทัศน์ ซึ่งเข้ามาซื้อหุ้น 54.30% มีกำไรจากราคาหุ้นที่ปรับขึ้นมาทันที 13.50 บาท หรือ 89 ล้านบาท 
นายสุรพงษ์ กล่าวว่า ราคาหุ้น NIPPON ที่ขึ้นมาแรง เป็นความรู้สึกของผู้ถือหุ้นที่หุ้นโดน SP ห้ามซื้อขายมานาน เมื่อโอกาสกลับมาคึกคักแม้ว่าหุ้นไม่มีสภาพคล่อง จากมูลค่าที่ตราไว้หุ้นละ 10 บาท (พาร์) ซึ่งเป็นเรื่องที่ต้องพิจารณาแตกพาร์ต่อไปหลังจากกลุ่มเข้าไปถือหุ้นเรียบร้อยแล้ว
สำหรับ นิปปอน มีพื้นฐานแข็งแรง ไม่มีหนี้สิน ซึ่งไม่เคยขอสินเชื่อจากธนาคาร
“กลุ่มผมต้องการถือหุ้นลงทุนระยะยาว ที่ผ่านมาบริษัทนี้เป็นที่ 1 ของตลาดสำหรับขวด PET ซึ่งหลังจากเข้าไปถือหุ้นแล้วจะทวงตลาดกลับคืนมา และรีบดำเนินการเตรียมเปิดประชาคมเศรษฐกิจอาเซียน (AEC)” นักลงทุน กล่าว